b'\n_START_ARTICLE_\nSupresija neprijateljske protuzra\xc4\x8dne obrane\n_START_PARAGRAPH_\nSupresija neprijateljske protuzra\xc4\x8dne obrane (eng. "Suppression of Enemy Air Defenses" - SEAD) su akcije koje neko ratno zrakoplovstvo poduzima kako bi onesposobilo neprijateljske protuzra\xc4\x8dne projektile i artiljeriju, naj\xc4\x8de\xc5\xa1\xc4\x87e u prvim satima sukoba kako bi se smanjile prijetnje borbenim zrakoplovima na drugim zada\xc4\x87ama. SEAD zada\xc4\x87e su me\xc4\x91u najopasnijima, jer je cilj SEAD lovaca izazvati radarski zahva\xc4\x87aj neprijateljskog radara. Kad se na\xc4\x91e u radarskom snopu, Wild Weasel lovci lansiraju projektile koji se navode upravo po radarskom signalu neprijatelja. Projektili su uglavnom AGM-88 HARM u oru\xc5\xbeanim snagam SAD-a te ALARM u Ujedinjenom Kraljevstvu._NEWLINE__NEWLINE_Me\xc4\x91utim, u SEAD zada\xc4\x87ama se mo\xc5\xbee koristiti gotovo svako zrak-zemlja oru\xc5\xbeje, pogotovo ako meta nema radara. Tada se prvenstveno koriste pametne bombe, ili obi\xc4\x8dne \'glupe\' bombe u slu\xc4\x8daju ve\xc4\x87eg broja dostupnih zrakoplova za zadatak. SEAD zada\xc4\x87e bitno smanjuju u\xc4\x8dinkovitost PZO sustava neprijatelja te tako smanjuju \xc5\xbertve me\xc4\x91u sljede\xc4\x87im valovima napada koji obi\xc4\x8dno ciljaju va\xc5\xbene strate\xc5\xa1ke mete. Treba napomenuti da su zemlje NATO-a jedine koje redovito izvr\xc5\xa1avaju SEAD zada\xc4\x87e prije ve\xc4\x87ih bojnih djelovanja iz zraka._NEWLINE_Danas u slu\xc5\xbebi NATO-a SEAD zada\xc4\x87e danas izvr\xc5\xa1ava nekoliko tipova borbenih zrakoplova: F-16 Fighting Falcon, Panavia Tornado, Lockheed F-117, EA-6 Prowler i njegov budu\xc4\x87i nasljednik, EA-18 Growler. U Ruskim oru\xc5\xbeanim snagama ta zada\xc4\x87a je namjenjena juri\xc5\xa1niku Suhoju Su-24, iako Rusija vrlo rijetko ima priliku vr\xc5\xa1iti SEAD zada\xc4\x87e.'